**OBRAZLOŽENJE FINANCIJSKOG PLANA CENTRA ZA RESTRUKTURIRANJE I PRODAJU ZA 2025. GODINU I PROJEKCIJA PLANA ZA 2026. I 2027. GODINU**

 **UVOD**

Centar za restrukturiranje i prodaju (u daljnjem tekstu: Centar) je pravna osoba s javnim ovlastima, osnovan Zakonom o upravljanju i raspolaganju imovinom u vlasništvu Republike Hrvatske ("Narodne novine" broj 94/13, 18/16 i 89/17 - Odluka Ustavnog suda Republike Hrvatske), a koji je nastavio s radom sukladno odredbama Zakona o upravljanju državnom imovinom ("Narodne novine" broj 52/18 i 155/23) u daljnjem tekstu: Zakon).

Sukladno članku 23. Zakona Centar se financira iz vlastitih sredstava te iz drugih izvora, a sredstvima iz drugih izvora smatraju se:

* naknade za upravljanje i raspolaganje dionicama/udjelima trgovačkih društava u vlasništvu Republike Hrvatske, kojima upravlja Centar,
* naknade za upravljanje i raspolaganje dionicama/udjelima čiji je imatelj Hrvatski zavod za mirovinsko osiguranje, kojima upravlja Centar,
* donacije, krediti, sredstva međunarodne pomoći, sredstva iz instrumenata programa i fondova Europske unije i druga sredstva u skladu sa Zakonom.

Primici od prodaje dionica/udjela u vlasništvu Republike Hrvatske, prihodi iz sredstava ostvarenih podjelom dobiti, odnosno ostatka stečajne ili likvidacijske mase društava čijih dionica/udjela je imatelj Republika Hrvatska, a kojima upravlja Centar, su primitak odnosno prihod državnog proračuna, osim ako Vlada Republike Hrvatske ne donese posebnu odluku da ti prihodi pripadaju Centru za podmirenje financijskih obveza.

Uzimajući u obzir djelokrug rada Centra određen Zakonom, Centar ne može pouzdano planirati buduće prihode i primitke odnosno rashode i izdatke iz slijedećih razloga

* na strani prihoda i primitaka ne može se utjecati na ishod postupaka prodaje dionica/udjela trgovačkih društava iz državnog portfelja kojima upravlja Centar sukladno odredbama Zakona obzirom na interes potencijalnih investitora za kupnju dionica/udjela trgovačkih društava kojima upravlja Centar, jer sama realizacija prodaje ne ovisi o Centru već o financijsko-ekonomskom položaju i atraktivnosti samog društva koje se prodaje, o trenutnoj ponudi i potražnji na tržištu, veličini portfelja koji se prodaje, stvarnom interesu potencijalnih investitora te drugim objektivnim razlozima na koje Centar nema utjecaja, a što je u direktnoj vezi s potencijalnim budućim prihodima i primicima;
* na strani rashoda i izdataka nije moguće sa sigurnošću predvidjeti niti utjecati na ishod i dužinu trajanja pokrenutih sudskih sporova do njihove pravomoćnosti kao i drugih postupaka do njihovog okončanja, a što je u direktnoj vezi s potencijalnim budućim rashodima i izdacima.

 **PRIHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje2023.** | **Plan2024.** | **Plan2025.** | **Plan2026.** | **Plan2027.** | **Indeks2025./2024.** |
| PRIHODI POSLOVANJA | 13.033.938 | 13.679.000 | 11.311.936 | 7.754.504 | 7.338.210 | 82,7 |
| PRIHODI OD PRODAJE NEFINANCIJSKE IMOVINE | 212.536 | 56.500 | 50.000 | 40.000 | 35.000 | 88,5 |
| **UKUPNI PRIHODI** | **13.246.474** | **13.735.500** | **11.361.936** | **7.794.504** | **7.373.210** | **82,7** |

**PRIHODI POSLOVANJA**

Planirani prihodi poslovanja za 2025. godinu iznose 11.311.936 eura i odnose se na slijedeće planirane prihode:

* **Pomoći iz inozemstva i od subjekata unutar općeg proračuna** planiraju se u iznosu od 50.000,00 eura na stavci pomoći proračunu iz drugih proračuna i izvanproračunskim korisnicima iz razloga što Ministarstvo financija, sukladno odredbama Odluke Vlade Republike Hrvatske o sklapanju Ugovora o ustupu tražbina radnika društva DALMACIJAVINO d.d. „u stečaju“ kao stečajnih vjerovnika prvog višeg isplatnog reda prema stečajnom dužniku DALMACIJAVINO d.d. „u stečaju“ od 30. studenog 2023. godine, treba doznačiti Centru preostali dio sredstva za podmirenje utvrđenih nepodmirenih tražbina radnika društva DALMACIJAVINO d.d. „u stečaju“, Split, a koje preostale tražbine se planiraju podmiriti u 2025. godini;
* **Prihodi od imovine** u iznosu od 10.107.936 eura, odnose se na prihode od financijske imovine u iznosu od 10.017.936 eura (prihodi od kamata na oročena sredstva i depozite po viđenju, prihodi od zateznih kamata, prihode od dividendi, te ostale prihode od financijske imovine), zatim na prihode od nefinancijske imovine u iznosu od 60.000 eura (prihodi od zakupa poslovnih prostora i najma stanova u vlasništvu RH, a koji su bili na upravljanju u pravnim prednicima Centra) te na prihode od kamata na dane zajmove u iznosu od 30.000 eura (prihodi od kamata po ranije danim zajmovima te sklopljenim predstečajnim nagodbama i stečajnim postupcima);
* **Prihodi od upravnih i administrativnih pristojbi, pristojbi po posebnim propisima i naknada** u iznosu od 4.000 eura;
* **Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima** u iznosu od 650.000 eura, odnose se na planirane prihode od naknade u iznosu od 6% za prodaju dionica/udjela iz portfelja RH i HZMO-a i naknade u iznosu od 3% za isplaćenu dividendu trgovačkih društava iz portfelja RH i HZMO-a, sve u skladu s odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju (NN 39/2019, dalje u tekstu: Odluka), na planirane prihode od izdanih ponudbenih dokumentacija za prodaju dionica/udjela društava, na planirane prihode od izdanih iskaza nekretnina i sl.;
* **Kazne, upravne mjere i ostali prihodi** u iznosu od 500.000 eura, odnose se na planirane prihode po sudskim nagodbama, planirane prihode od nadoknade parničnih troškova te planirane prihode od prefakturiranih režijskih troškova sukladno Sporazumu o raspodjeli i načinu plaćanja troškova nekretnine u Zagrebu, Ivana Lučića 6-8 od 25.07.2017. godine.

Planirani prihodi poslovanja za 2025. godinu u odnosu na planirane prihode poslovanja za 2024. godinu manji su za iznos od 2.367.064 eura, tj. za 17,30%, iz razloga što se u 2025. godini očekuje manja realizacija prodaje dionica/udjela trgovačkih društava iz portfelja RH i HZMO-a, a time i manji prihod Centra od naknada sukladno Odluci.

**PRIHODI OD PRODAJE NEFINANCIJSKE IMOVINE**

Planirani prihodi od prodaje nefinancijske imovine za 2025. godinu iznose 50.000 eura i odnose se na sljedeće planirane prihode:

* **Prihodi od prodaje neproizvedene dugotrajne imovine** u iznosu od 20.000 eura, odnose se na prihode od prodaje zemljišta u vlasništvu Centra;
* **Prihodi od prodaje proizvedene dugotrajne imovine** u iznosu od 30.000 eura, odnose se na prihode od prodanih stambenih i poslovnih objekata te na prihode od prodaje starog službenog automobila radi iskorištenosti, a u cilju nabave novog službenog automobila.

Planirani prihodi od prodaje nefinancijske imovine za 2025. godinu u odnosu na planirane prihode od prodaje nefinancijske imovine za 2024. godinu manji su za iznos od 6.500,00 eura tj. za 11,50% iz razloga što se u 2025. godini radi proteka vremena i smanjenih potraživanja očekuje manja realizacija naplate prihoda od otkupa stanova na kojima postoji stanarsko pravo.

 **RASHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje2023.** | **Plan2024.** | **Plan2025.** | **Plan2026.** | **Plan2027.** | **Indeks2025./2024.** |
| RASHODI POSLOVANJA | 11.507.665 | 9.624.000 | 7.766.000 | 7.041.000 | 6.716.000 | 80,7 |
| RASHODI ZA NABAVU NEFINANCIJSKE IMOVINE | 74.523 | 216.000 | 425.000 | 155.000 | 155.000 | 196,8 |
| **UKUPNI RASHODI** | **11.582.188** | **9.840.000** | **8.191.000** | **7.196.000** | **6.871.000** | **83,2** |

**RASHODI POSLOVANJA**

Planirani rashodi poslovanja za 2025. godinu iznose 7.766.000 eura i odnose se na slijedeće planirane rashode:

* **Rashodi za zaposlene**  u iznosu od 2.520.000 eura, odnose se na planirani iznos bruto plaća i doprinosa te na isplate jubilarnih nagrada, pomoći i slično;
* **Materijalni rashodi**  u iznosu 3.674.000 eura, odnose se na planirane rashode za usluge, naknade troškova zaposlenima, rashode za materijal i energiju, naknade troškova osobama izvan radnog odnosa i ostale nespomenute rashode poslovanja. Navedeni rashodi u najvećoj mjeri odnose se na troškove sudskih postupaka koji su planirani u iznosu od 2.000.000 eura;
* **Financijski rashodi**  u iznosu od 1.520.000 eura u najvećoj mjeri odnose se na očekivane zatezne kamate po sudskim sporovima te na bankarske usluge i usluge platnog prometa;
* **Naknade građanima i kućanstvima na temelju osiguranja i druge naknade** u iznosu od 50.000,00 eura, odnose se na prijenos nepodmirenih tražbina radnika društva DALMACIJAVINO d.d. „u stečaju“, Split, a sukladno odredbama Odluke Vlade Republike Hrvatske o sklapanju Ugovora o ustupu tražbina radnika društva DALMACIJAVINO d.d. „u stečaju“ kao stečajnih vjerovnika prvog višeg isplatnog reda prema stečajnom dužniku DALMACIJAVINO d.d. „u stečaju“ od 30. studenog 2023. godine;
* **Rashodi za donacije, kazne, naknade šteta i kapitalne pomoći** u iznosu 2.000 eura.

Planirani rashodi poslovanja za 2025. godinu u odnosu na planirane rashode poslovanja za 2024. godinu manji su za iznos od 1.858.000 eura, tj. za 19,31% iz razloga što se u 2025. godini očekuju manji rashodi za troškove sudskih postupaka te zateznih kamata za dugotrajne sudske postupke.

**RASHODI ZA NABAVU NEFINANCIJSKE IMOVINE**

Planirani rashodi za nabavu nefinancijske imovine za 2025. godinu iznose 425.000 eura i odnose se na sljedeće planirane rashode za nabavu nefinancijske imovine:

* **Rashodi za nabavu neproizvedene dugotrajne imovine**  u iznosu od 30.000 eura, odnose se na nabavu licenci za računalne programe;
* **Rashodi za nabavu proizvedene dugotrajne imovine** u iznosu od 395.000 eura, odnose se na postrojenja i opremu u iznosu od 100.000 eura (računala i uredska opreme, komunikacijska oprema, oprema za održavanje i zaštitu te na nabavu uređaja, strojeva i opreme za ostale namjene), na prijevozna sredstva u cestovnom prometu u iznosu od 45.000 eura te na nematerijalnu proizvedenu imovinu u iznosu od 250.000 eura (ulaganja u računalne programe).

Planirani rashodi za nabavu nefinancijske imovine za 2025. godinu u odnosu na planirane rashode za nabavu nefinancijske imovine za 2024. godinu veći su za iznos od 209.000 eura, tj. za 96,76% iz razloga što se u 2025. godini očekuju veća ulaganja u računalne programe.

 **UKUPNI VIŠAK/MANJAK**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje2023.** | **Plan2024.** | **Plan2025.** | **Plan2026.** | **Plan2027.** | **Indeks2025./2024.** |
| UKUPNI PRIHODI | 13.246.474 | 13.735.500 | 11.361.936 | 7.794.504 | 7.373.210 | 82,7 |
| UKUPNI RASHODI | 11.582.188 | 9.840.000 | 8.191.000 | 7.196.000 | 6.871.000 | 83,2 |
| **RAZLIKA - VIŠAK/MANJAK** | **1.664.287** | **3.895.500** | **3.170.936** | **598.504** | **502.210** | **81,4** |

 **RAČUN FINANCIRANJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje2023.** | **Plan2024.** | **Plan2025.** | **Plan2026.** | **Plan2027.** | **Indeks2025./2024.** |
| PRIMICI OD FINANCIJSKE IMOVINE I ZADUŽIVANJA | 2.977.615 | 3.300.000 | 580.000 | 365.000 | 265.000 | 17,6 |
| IZDACI ZA FINANCIJSKU IMOVINU I OTPLATE ZAJMOVA | 0 | 0 | 0 | 0 | 0 |  |
| **RAZLIKA PRIMITAKA I IZDATAKA** | **2.977.615** | **3.300.000** | **580.000** | **365.000** | **265.000** | **17,6** |
| PRIJENOS SREDSTAVA IZ PRETHODNE GODINE | 31.042.723 | 35.684.625 | 42.880.125 | 46.631.061 | 47.594.565 | 120,2 |
| PRIJENOS SREDSTAVA U SLJEDEĆU GODINU | -35.684.625 | -42.880.125 | -46.631.061 | -47.594.565 | -48.361.775 | 108,7 |
| **NETO FINANCIRANJE** | **-1.664.287** | **-3.895.500** | **-3.170.936** | **-598.504** | **-502.210** | **81,4** |

**PRIMICI OD FINANCIJSKE IMOVINE I ZADUŽIVANJA**

Planirani primici od financijske imovine i zaduživanja za 2025. godinu iznose 580.000 eura i odnose na slijedeće planirane primitke:

* **Primljeni povrati glavnica danih zajmova**  u iznosu od 200.000 eura, odnose se na planirane primitke po ranije danim zajmovima te sklopljenim predstečajnim nagodbama i stečajnim postupcima;
* **Primici od prodaje financijskih instrumenata - dionica i udjela u glavnici** u iznosu od 380.000 eura, odnose se na primitke od prodaje dionica/udjela u glavnici po ugovorima sklopljenim s „malim dioničarima“, te na primitke od prodaje dionica/udjela društava u vlasništvu Centra.

Planirani primici od financijske imovine i zaduživanja za 2025. godinu u odnosu na planirane primitke od financijske imovine i zaduživanja za 2024. godinu manji su za iznos od 2.720.000 eura, tj. za 82,42% iz razloga što se u 2025. godini očekuju manji primici iz sudskih i stečajnih postupaka te manji primici od prodaje dionica/udjela društava u vlasništvu Centra.

**IZDACI ZA FINANCIJSKU IMOVINU I OTPLATE ZAJMOVA**

Centar za razdoblje 2025. - 2027. godine ne planira izdatke za financijsku imovinu i otplate zajmova.

**PRIJENOS SREDSTAVA IZ PRETHODNE / U SLJEDEĆU GODINU**

Centar je u 2024. godinu prenio višak sredstava u iznosu od 35.684.625 eura, te se očekuje povećanje prijenosa navedenih sredstava iz 2024. u 2025. godinu za iznos od 7.195.500 eura tj. za 20,16%.

Centar planira povećanje prijenosa sredstava iz 2025. u 2026. godinu za iznos od 3.750.936 eura, te povećanje prijenosa sredstava iz 2026. u 2027. godinu za iznos od 963.504 eura. Planirani prijenos sredstava koristit će se za podmirenje tekućih obveza Centra.

 **UKUPNE I DOSPJELE OBVEZE**

|  |  |  |
| --- | --- | --- |
|  | **Stanje obveza na dan 31.12.2023.** | **Stanje obveza na dan 30.06.2024.** |
| UKUPNE OBVEZE | 171.763.289 | 170.639.534 |
| DOSPJELE OBVEZE | 169.886.146 | 169.886.800 |

Stanje ukupnih obveza Centra na dan 31.12.2023. godine iznosilo je 171.763.289,24 eura, te su iste veće u odnosu na stanje obveza Centra na dan 01.01.2023. godine kada su obveze iznosile 170.376.150,58 eura, što je rezultat većih obveza Centra prema državnom proračunu Republike Hrvatske s osnova realizirane prodaje dionica/poslovnih udjela trgovačkih društva iz portfelja Republike Hrvatske (obveze koje su podmirene u siječnju 2024. godine za prethodni mjesec).

Na dan 31.12.2023. godine Centar ima nepodmirene dospjele obveze u ukupnom iznosu od 169.886.145,62 eura, a koje obveze se odnose na:

* obveze prema HZMO-u za potraživanja iz razdoblja od 1994. do 2000. godine u ukupnom iznosu od 143.789.979,56 eura;
* obveze prema Ministarstvu financija s osnova otkupa potraživanja od HPB-a iz razdoblja od 2001. do 2004. godine u iznosu od 25.224.502,37 eura;
* obveze prema Ministarstvu prostornoga uređenja, graditeljstva i državne imovine s osnova prijenosa obveza i potraživanja pravnog prednika Hrvatske agencije za osiguranje depozita (DAB-a) na navedeno Ministarstvo u iznosu od 871.648,72 eura;
* obveze za materijalne rashode u iznosu od 14,97 eura.

Stanje ukupnih obveza Centra na dan 30.06.2024. godine iznosilo je 170.639.533,80 eura, te su iste manje u odnosu na stanje obveza Centra na dan 01.01.2024. godine kada su obveze iznosile 171.763.289,24 eura. Ovo smanjenje prvenstveno je rezultat manjih obveza Centra prema državnom proračunu Republike Hrvatske s osnova realizirane prodaje dionica i poslovnih udjela te dividende trgovačkih društava iz portfelja Republike Hrvatske (obveze koje se u tekućem mjesecu plaćaju za prethodni mjesec).

Na dan 30.06.2024. godine Centar je imao nepodmirene dospjele obveze u ukupnom iznosu od 169.886.799,94 eura, a koje dospjele obveze su neznatno veće u odnosu na stanje dospjelih obveza Centra na dan 01.01.2024. godine i to za materijalne rashode koji su podmireni u srpnju 2024. godine.

 **POSEBNI DIO**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje2023.** | **Plan2024.** | **Plan2025.** | **Plan2026.** | **Plan2027.** | **Indeks2025./2024.** |
| 005 CENTAR ZA RESTRUKTURIRANJE I PRODAJU | 11.582.188 | 9.840.000 | 8.191.000 | 7.196.000 | 6.871.000 | 83,2 |

 **5000 ADMINISTRATIVNO UPRAVLJANJE I OPREMANJE**

Centar je za razdoblje 2025. - 2027. godine planirao rashode poslovanja i rashode za nabavu nefinancijske imovine te ih rasporedio na aktivnosti i projekte kojima se osigurava realizacija programa Administrativno upravljanje i Opremanje, sve u slijedećim iznosima:

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje2023.** | **Plan2024.** | **Plan2025.** | **Plan2026.** | **Plan2027.** | **Indeks2025./2024.** |
| 5000 | 11.582.188 | 9.840.000 | 8.191.000 | 7.196.000 | 6.871.000 | 83,2 |

**Cilj:** Cilj programa je ojačati učinkovitost poslovanja Centra kroz optimizaciju portfelja kojim upravlja Centar.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2025.** | **Ciljana vrijednost za 2026.** | **Ciljana vrijednost za 2027.** |
| Pokretanje postupaka prodaje dionica / udjela trgovačkih društava kojima upravlja Centar sukladno odredbama Zakona u cilju smanjenja ukupnog broja trgovačkih društava kojima upravlja Centar | Kroz objavu oglasa za prodaju dionica / udjela trgovačkih društava kojima upravlja Centar očekuje se smanjenje ukupnog broja trgovačkih društava kojima upravlja Centar | Broj pokrenutih postupaka prodaje | 60,0 | CERP | 45,0 | 35,0 | 15,0 |

 **A500000 ADMINISTRACIJA I UPRAVLJANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje2023.** | **Plan2024.** | **Plan2025.** | **Plan2026.** | **Plan2027.** | **Indeks2025./2024.** |
| A500000 | 11.507.665 | 9.624.000 | 7.766.000 | 7.041.000 | 6.716.000 | 80,7 |

Rashodi za administraciju i upravljanje u 2025. godini planirani su u iznosu od 7.766.000 eura te su manji za iznos od 1.858.000 eura, tj. za 19,31% u odnosu na planirane rashode za administraciju i upravljanje iz 2024. godine iz razloga što se u 2025. godini očekuju manji rashodi za troškove sudskih postupaka te zateznih kamata za dugotrajne sudske postupke.

Aktivnost se odnosi na rashode za zaposlene, materijalne rashode, financijske rashode i ostale rashode, sve sa ciljem obavljanja redovne djelatnosti Centra, a od ukupno planiranih sredstava za 2025. godinu

* 32,45% sredstava planirano je za rashode za zaposlene,
* 47,31% sredstava planirano je za materijalne rashode u okviru kojih rashoda se nalaze troškovi dugotrajnih sudskih postupaka
* 19,57 % sredstava planirano je za financijske rashode u okviru kojih rashoda najveći dio se odnosi na zatezne kamate za dugotrajne sudske postupke
* 0,64% planirano je za naknade građanima i kućanstvima na temelju osiguranja i druge naknade koje se odnose se na prijenos nepodmirenih tražbina radnika društva DALMACIJAVINO d.d. „u stečaju“, Split, a sukladno Odluci Vlade Republike Hrvatske od 30. studenog 2023. godine
* 0,03% planirano je za rashode za donacije, kazne, naknade šteta i kapitalne pomoći.

Rashodi za administraciju i upravljanje u 2026. i 2027. godini planirani su u istom ili sličnom omjeru (± 14%) kao i za 2025. godinu.

Ova aktivnost financira se iz vlastitih sredstava.

 **K500000 OPREMANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje2023.** | **Plan2024.** | **Plan2025.** | **Plan2026.** | **Plan2027.** | **Indeks2025./2024.** |
| K500000 | 74.523 | 216.000 | 425.000 | 155.000 | 155.000 | 196,8 |

Rashodi za opremanje u 2025. godini planirani su u iznosu od 425.000 eura te su veći za iznos od 209.000 eura, tj. za 96,76% u odnosu na planirane rashode za opremanje za 2024. godinu.

Aktivnost se odnosi na rashode za nabavu neproizvedene dugotrajne imovine te na rashode za nabavu proizvedene dugotrajne imovine, sve sa ciljem obavljanja redovne djelatnosti Centra, a od ukupno planiranih sredstava za 2025. godinu

* 7,06% sredstava planirano je za rashode za nabavu neproizvedene dugotrajne imovine odnosno za obnovu ili kupnju licenci,
* 92,94% sredstava planirano je za ulaganja u računalne programe, nabavu računala i računalne opreme, uredske opreme i namještaja, komunikacijske opreme, oprema za održavanje i zaštitu te na nabavu uređaja, strojeva i opreme za ostale namjene.

Rashodi za opremanje u 2026. i 2027. godini planirani su u manjem omjeru u odnosu na 2025. godinu zbog toga što se u 2026. i 2027. godini ne planiraju ulaganja u računalne programe.

Ova aktivnost financira se iz vlastitih sredstava.